Агенцијата за заштита на правото на слободен пристап до информациите од јавен карактер, врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З.Б. од Прилеп, поднесена против Решението на Општина Прилеп бр.34-147/7 од 14.11.2022 година, по предметот Барање за пристап до информации од јавен карактер, на 09.12.2022 година, го донесе следното

 **Р Е Ш Е Н И Е**

1. Жалбата изјавена од З.Б. од Прилеп, поднесена против Решението на Општина Прилеп бр.34-147/7 од 14.11.2022 година, заведена во Агенцијата под бр. 08-268 од 25.11.2022 година, по предметот Барање за пристап до информации од јавен карактер **СЕ УВАЖУВА.**
2. **Решението на Имателот на информации бр.34-147/7 од 14.11.2022 година СЕ ПОНИШТУВА.**

**3. СЕ ЗАДОЛЖУВА** Имателот на информации да му ја достави бараната информација во делoт од Барањето**“Управните акти издадени од второстепената комисија и жалбите на решенијата“.**

**3.**Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

## З.Б. од Прилеп, како што е наведено во Жалбата на 23.09.2022 година, поднел Барање за пристап до информации од јавен карактер до Општина Прилеп, заведен во Општината под бр.34-147/1, со кое побарал да му се достави по пошта фотокопија од следната информација:

 “Сите донесени управни акти кои се наоѓаат во предметот **ИП1 бр.26-112** од 2019 год. па се до 23.09.2022 год. донесени од инспекторот за градежиштво и **од второстепената комисија**, како и жалбите на решенијата.“

Имателот на информации постапувајќи по наведеното Барање, на 03.10.2022 година до Барателот на информации доставил Решение бр.34-147/4 од 29.09.2022 година, со кое се уважува Барањето поднесено од З.Б., по предметот Барање за пристап до информации од јавен карактер бр.34-147/1 од 23.09.2022 година.

Незадоволен од горенаведеното Решение на Општина Прилеп, Барателот на информации до Агенцијата поднесе Жалба, заведена во архивата на Агенцијата под бр.08-268 на 19.10.2022 година, во која е наведена дека: „ ...На ден 03.10.2022 год. ми беа доставени само дел од бараните акти, и тоа само актите од инспекторот за градежиштво Здравко Каранфиловски, **но не и Управните акти издадени од второстепената Комисија и Жалбите на Решенијата“.**

Агенција, преку е-маил заведен под бр.08-268 од 19.10.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 26.10.2022 година, до Агенцијата достави Одговор на Жалба од 25.10.2022 година, заведен во Агенцијата под бр.08-268.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, поради што, Агенцијата на 31.10.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган во делот од Барањето “Управните акти издадени од второстепената комисија и жалбите на решенијата“,**со укажувања како да постапи по Барањето.

На 15.11.2022 година, Имателот на информации до Агенцијата достави Решение бр.34-147/7 од 14.11.2022 година. Во Образложението на решението е наведено: “...Постапувајќи согласно решение по Жалба доставена од страна на Агенцијата за заштита на правото на слободен пристап до информации од јавен карактер со бр.08-268 .....Ве известуваме според член 6 став 4 станува збор за спроведување на управна постапка, а чие давање би имало штетни последици за текот на постапката...“

Барателот на информации на 25.11.2022 година до Агенцијата достави Втора жалба, заведена под бр.08-268, во која е наведено дека “Општина Прилеп не го испочитува Решението на Агенцијата бр.08-268...Понатаму, во обрзложението го наведува членот 6 ст.4 ..а наведува дека станува збор за управна постапка со штетни последици. Јас сум директен учесник во таа управна постапка и имам целосно право на увид во сите акти во предметот....Општина Прилеп веќе има изјаснето позитивно на моето првично барање за доставување на копии од актите од истата управна постапка (бр.ИП1 бр.26-112)“.

Агенцијата, преку е-маил заведен под бр.08-272 од 24.11.2022 година, ја препрати Жалбата до Имателот на информациии побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информациидо Агенцијатапо електронски пат достави Одговор на жалба бр.34-197/7 од 28.11.2022 година, во кој е наведено дека: „...На оддржаниот состанок на ден 22.11.2022 година по укажување на Сектор Инспекторат врз Барањето 34-153/1 од 30.09.2022, направен е Тест на штетност утврдено е дека во конкретниот случај, станува збро за барање каде се бара информација која претставува исклучок согласно законот за слободен пристап до информации член 6 став 1 точка 4-станува збор за информација за која во тек е управна постапка.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи, Решението на Имателот на информации го поништи и го задолжи** Имателот на информации на барателот да му ја достави бараната информацијаод Барањето на начин и во форма наведена во Барањето, во рок од 15 дена од денот на доставување на Решението, поради следното:

Агенцијата за заштита на правото на слободен пристап до информациите од јавен карактер, пред да го донесе наведеното Решение од Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер и не ја доставил бараната информација до барателот, на начин и во форма наведени во Барањето, односно повторно го одбил пристапот до бараната информација, со образложение дека бараната информација е исклучок од член 6 став 1 алинеја 4 од Законот за слободен пристап до информации од јавен карактер.

Што се однесува до наводите во Решението дека станува збор за **информација закоја во тек е управна постапка,** односно Имателот на информации одбива пристап до бараната информација со образложение дека бараната информација е информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката, за истото не достави валиден доказ дека станува збор за информација која е во управна постапка, со датум кога е започната управната постапка пред надлежен орган.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата веб-страна, со цел јавноста да биде запознаена со начинот на работата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**